**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ B΄**

**ΔΙΑΡΚΗΣ ΕΠΙΤΡΟΠΗ ΟΙΚΟΝΟΜΙΚΩΝ ΥΠΟΘΕΣΕΩΝ**

 **ΠΡ Α Κ Τ Ι Κ Ο**

 **(Άρθρο 40 παρ. 1 Κ.τ.Β.)**

Στην Αθήνα, σήμερα, 5 Ιουλίου 2021, ημέρα Δευτέρα και ώρα 14.10΄, στην Αίθουσα Γερουσίας του Μεγάρου της Βουλής, συνεδρίασε η Διαρκής Επιτροπή Οικονομικών Υποθέσεων υπό την προεδρία του Προέδρου αυτής κ. Σταύρου Καλογιάννη, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Οικονομικών: «Κύρωση της Συμφωνίας για την τροποποίηση της Συνθήκης για τη θέσπιση του Ευρωπαϊκού Μηχανισμού Σταθερότητας μεταξύ του Βασιλείου του Βελγίου, της Ομοσπονδιακής Δημοκρατίας της Γερμανίας, της Δημοκρατίας της Εσθονίας, της Ιρλανδίας, της Ελληνικής Δημοκρατίας, του Βασιλείου της Ισπανίας, της Γαλλικής Δημοκρατίας, της Ιταλικής Δημοκρατίας, της Κυπριακής Δημοκρατίας, της Δημοκρατίας της Λετονίας, της Δημοκρατίας της Λιθουανίας, του Μεγάλου Δουκάτου του Λουξεμβούργου, της Δημοκρατίας της Μάλτας, του Βασιλείου των Κάτω Χωρών, της Δημοκρατίας της Αυστρίας, της Πορτογαλικής Δημοκρατίας, της Δημοκρατίας της Σλοβενίας, της Σλοβακικής Δημοκρατίας και της Δημοκρατίας της Φινλανδίας».

Στη συνεδρίαση παρέστη ο Υφυπουργός Οικονομικών, κ. Γεώργιος Ζαββός.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Γεώργιος Αμανατίδης, Σάββας Αναστασιάδης, Γεώργιος Βλάχος, Μανούσος – Κωνσταντίνος Βολουδάκης, Αναστάσιος Δημοσχάκης, Τσαμπίκα (Μίκα) Ιατρίδη, Αθανάσιος Καββαδάς, Σταύρος Καλογιάννης, Κωνσταντίνος Καραγκούνης, Θεόδωρος Καράογλου, Γεώργιος Καρασμάνης, Παναγιώτα (Νόνη) Δούνια, Σταύρος Κελέτσης, Εμμανουήλ (Μάνος) Κόνσολας, Κωνσταντίνος Κοντογεώργος, Θεόφιλος Λεονταρίδης, Ιωάννης Μπούγας, Χρήστος Μπουκώρος, Ιωάννης Πασχαλίδης, Θεόδωρος (Θόδωρος) Ρουσόπουλος, Βασίλειος – Πέτρος Σπανάκης, Διονύσιος Σταμενίτης, Ιωάννης Τραγάκης, Λάζαρος Τσαβδαρίδης, Βασίλειος – Νικόλαος Υψηλάντης, Τρύφων Αλεξιάδης, Ευτυχία Αχτσιόγλου, Όλγα Γεροβασίλη, Ιωάννης Γκιόλας, Ιωάννης Δραγασάκης, Βασίλειος Κόκκαλης, Παναγιώτης Κουρουμπλής, Κυριακή Μάλαμα, Αικατερίνη Παπανάτσιου, Νικόλαος Συρμαλένιος, Αλέξανδρος Φλαμπουράρης, Μιχαήλ Κατρίνης, Ανδρέας Λοβέρδος, Δημήτριος Κωνσταντόπουλος, Νικόλαος Παπαναστάσης, Γεώργιος Λαμπρούλης, Βασίλειος Βιλιάρδος, Κωνσταντίνος Χήτας και Γεώργιος Λογιάδης.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Αρχίζει η συνεδρίαση της Διαρκούς Επιτροπής Οικονομικών Υποθέσεων με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Οικονομικών με τίτλο «Κύρωση της Συμφωνίας για την τροποποίηση της Συνθήκης για τη θέσπιση του Ευρωπαϊκού Μηχανισμού Σταθερότητας μεταξύ του Βασιλείου του Βελγίου, της Ομοσπονδιακής Δημοκρατίας της Γερμανίας, της Δημοκρατίας της Εσθονίας, της Ιρλανδίας, της Ελληνικής Δημοκρατίας, του Βασιλείου της Ισπανίας, της Γαλλικής Δημοκρατίας, της Ιταλικής Δημοκρατίας, της Κυπριακής Δημοκρατίας, της Δημοκρατίας της Λετονίας, της Δημοκρατίας της Λιθουανίας, του Μεγάλου Δουκάτου του Λουξεμβούργου, της Δημοκρατίας της Μάλτας, του Βασιλείου των Κάτω Χωρών, της Δημοκρατίας της Αυστρίας, της Πορτογαλικής Δημοκρατίας, της Δημοκρατίας της Σλοβενίας, της Σλοβακικής Δημοκρατίας και της Δημοκρατίας της Φινλανδίας».

Τον λόγο έχει η Εισηγήτρια της Πλειοψηφίας, κυρία Μίκα Ιατρίδη.

**ΤΣΑΜΠΙΚΑ (ΜΙΚΑ) ΙΑΤΡΙΔΗ (Εισηγήτρια της Πλειοψηφίας):** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, συζητάμε σήμερα στην Επιτροπή την κύρωση της Συμφωνίας για την τροποποίηση της Συνθήκης για τη θέσπιση του Ευρωπαϊκού Μηχανισμού Σταθερότητας.

 Κάνοντας μία πολύ σύντομη ιστορική αναδρομή, η χρηματοπιστωτική κρίση έπληξε την παγκόσμια οικονομία στα τέλη του 2008 και έδειξε τα αποτελέσματά της στην Ευρώπη, κυρίως από το 2010.

Η εξέλιξη αυτή κατέστησε απαραίτητη τη δημιουργία ενός Ευρωπαϊκού Μηχανισμού Χρηματοοικονομικής Σταθεροποίησης, με σκοπό την παροχή βοήθειας προς τις χώρες της Ευρωπαϊκής Ένωσης που βρίσκονταν σε δύσκολη θέση, διατηρώντας παράλληλα τη χρηματοοικονομική σταθερότητα της Ευρωπαϊκής Ένωσης.

 Ο Μηχανισμός αυτός έγινε πράξη με τον Kανονισμό 407/2010 της 11ης Μαΐου του 2010.

 Στη συνέχεια είχαμε τη δημιουργία του Ευρωπαϊκού Μηχανισμού Σταθερότητας, ο οποίος ουσιαστικά, συγχώνευσε τον Ευρωπαϊκό Μηχανισμό Χρηματοοικονομικής Σταθεροποίησης και το Ευρωπαϊκό Ταμείο Χρηματοοικονομικής Σταθερότητας.

Όλη αυτή την περίοδο, ο Ευρωπαϊκός Μηχανισμός Σταθερότητας αποτελεί τμήμα της στρατηγικής της Ευρωπαϊκής Ένωσης για τη χρηματοπιστωτική σταθερότητα στη ζώνη του ευρώ. Παρέχει συνδρομή στις χώρες της ζώνης του ευρώ που αντιμετωπίζουν χρηματοπιστωτικές δυσκολίες ή απειλούνται λόγω αυτών, μεταξύ αυτών, βέβαια και η Ελλάδα.

 Από τη στιγμή που ο Ευρωπαϊκός Μηχανισμός Σταθερότητας θεσπίστηκε τον Φεβρουάριο του 2012 μπορεί να εκδίδει χρεόγραφα, προκειμένου να χρηματοδοτήσει δάνεια και άλλες μορφές χρηματοπιστωτικής συνδρομής, προς τις χώρες της ζώνης του ευρώ.

Περαιτέρω ο Μηχανισμός έχει εξουσιοδοτηθεί να χορηγεί δάνεια στο πλαίσιο Προγράμματος Μακροοικονομικής Προσαρμογής, να αγοράζει χρεόγραφα στις πρωτογενείς και δευτερογενείς αγορές χρεογράφων, να παρέχει προληπτική χρηματοδοτική συνδρομή με τη μορφή πιστωτικών γραμμών, να χρηματοδοτεί ανακεφαλαιοποιήσεις χρηματοπιστωτικών ιδρυμάτων, μέσα από δανειοδότηση, προς τις Κυβερνήσεις των χωρών μελών του.

Ωστόσο σε λιγότερο από δέκα χρόνια από τη θέσπισή του, κρίθηκε αναγκαίο από τα κράτη μέλη της Ευρωπαϊκής Ένωσης, που ανήκουν στη ζώνη του ευρώ, να υλοποιηθούν ορισμένες αλλαγές, ώστε ο συγκεκριμένος Μηχανισμός να είναι πιο αποτελεσματικός και πιο αποδοτικός.

Κυρίες και κύριοι συνάδελφοι, συνοπτικά το προτεινόμενο σχέδιο νόμου αποσκοπεί στην κύρωση της Συμφωνίας για την τροποποίηση της Συνθήκης για τη θέσπιση του Ευρωπαϊκού Μηχανισμού Σταθερότητας που υπεγράφη στις Βρυξέλλες στις 27 Ιανουαρίου του 2021 και στις 8 Φεβρουαρίου του 2021, κάτι που αποτελεί υποχρέωση της χώρας μας και μια και πρόκειται περί Διεθνούς Συμφωνίας, θα πρέπει να κυρωθεί με τυπικό νόμο, σύμφωνα με την παράγραφο 1 του άρθρου 28 του Συντάγματος.

Η βασικότερη αλλαγή που εισάγεται με τη Συμφωνία είναι η λειτουργία, στο πλαίσιο του Ευρωπαϊκού Μηχανισμού Σταθερότητας, του κοινού Μηχανισμού Ασφαλείας για το Ενιαίο Ταμείο Εξυγίανσης σε περίπτωση που οι πόροι του Ταμείου δεν επαρκούν για τη στήριξη πιστωτικών ιδρυμάτων, τα οποία τελούν σε καθεστώς εξυγίανσης.

Επιπλέον, μέσω της Συμφωνίας, εισάγονται βελτιώσεις στη λειτουργία των χρηματοδοτικών μέσων του Μηχανισμού και ιδίως σε σχέση με το προληπτικό πιστωτικό όριο υπό όρους, ενώ διευρύνεται ο ρόλος του Ευρωπαϊκού Μηχανισμού Σταθερότητας ως προς την παρακολούθηση της μακροοικονομικής και χρηματοοικονομικής κατάστασης των μελών του και ιδίως σε σχέση με την εκπόνηση της ανάλυσης βιωσιμότητας χρέους σε περίπτωση αιτήματος χρηματοδοτικής συνδρομής.

Οι αλλαγές που εισάγονται στο ισχύον πλαίσιο περιλαμβάνουν, επίσης, την εφαρμογή ρητρών συλλογικής δράσης, μιας ψηφοφορίας, στα κρατικά χρεόγραφα των μελών του Μηχανισμού, καθώς και την πρόβλεψη της δυνατότητας δημιουργίας πρόσθετης δόσης εγκεκριμένου κεφαλαίου που θα αναληφθεί από μερικούς ή όλους τους μετόχους της Ευρωπαϊκής Διευκόλυνσης Χρηματοπιστωτικής Σταθερότητας.

Ταυτόχρονα, η Κύρωση της Συμφωνίας αποτελεί αναγκαία προϋπόθεση για τη θέση σε ισχύ του κοινού Μηχανισμού Ασφαλείας για το νέο Ταμείο Εξυγίανσης, από την 1η Ιανουαρίου του 2022, δύο έτη νωρίτερα σε σχέση με τις προβλέψεις της αρχικής Συμφωνίας για τη θέσπιση του μηχανισμού και στη βάση της Συμφωνίας που επιτεύχθηκε στη Συνεδρίαση της Ευρωομάδας την 30η Νοεμβρίου 2020, γεγονός που κάνει τις δύο Συμφωνίες που συζητάμε σήμερα αλληλένδετες.

 Κατά συνέπεια, η τροποποιημένη Συμφωνία αφορά στην οργάνωση και λειτουργία του ευρωπαϊκού μηχανισμού σταθερότητας και με δεδομένες τις βασικές αλλαγές που ανέφερα, η Συμφωνία αφορά στα κράτη - μέλη της ζώνης του ευρώ στην Ευρωπαϊκή Επιτροπή, καθώς και στην ευρωπαϊκή διευκόλυνση Χρηματοπιστωτικής Σταθερότητας και στους μετόχους αυτής. Λόγω των διατάξεων της Συμφωνίας αναφορικά με τον κοινό μηχανισμό ασφαλείας, η Συμφωνία αφορά επίσης, το ενιαίο συμβούλιο εξυγίανσης στα χρηματοπιστωτικά ιδρύματα που υπόκεινται στον ενιαίο μηχανισμό εξυγίανσης, καθώς και στα κράτη - μέλη της Ευρωπαϊκής Ένωσης, το νόμισμα των οποίων δεν είναι το ευρώ, αλλά έχουν συνάψει στενή συνεργασία με την Ευρωπαϊκή Κεντρική Τράπεζα, σύμφωνα με τον Κανονισμό 1024/2013 και την ανάθεση ειδικών καθηκόντων στην Ευρωπαϊκή Κεντρική Τράπεζα, σχετικά με τις πολιτικές που αφορούν σε προληπτική εποπτεία των πιστωτικών τους ιδρυμάτων. Έχουμε έτσι και μία επέκταση και στις χώρες της Ευρωπαϊκής Ένωσης, των οποίων το νόμισμα δεν είναι το ευρώ, γεγονός που δείχνει ότι υπάρχει ανάγκη για την ύπαρξη του μηχανισμού και για αυτές τις χώρες, ή ότι σε κάθε περίπτωση στο ενδεχόμενο κάποιες κρίσεις να μπορέσουν και αυτές οι χώρες να κάνουν χρήση του μηχανισμού σταθερότητας.

 Η τροποποιημένη Συνθήκη αυτή καθαυτή, αποτελείται από πέντε άρθρα. Στο πρώτο άρθρο, περιλαμβάνονται όλες οι αλλαγές τόσο στα σημεία αιτιολογικών σκέψεων όσο και σε ορισμένα άρθρα της αρχικής Συνθήκης.

 Το δεύτερο άρθρο, αναφέρει ότι η τροποποιητική Συμφωνία κατατίθεται στη Γενική Γραμματεία του Συμβουλίου της Ευρωπαϊκής Ένωσης, ο θεματοφύλακας, η οποία διαβιβάζει επικυρωμένα αντίγραφα σε όλα τα υπογράφοντα μέρη.

 Το τρίτο άρθρο, αναφέρεται στην κατάρτιση της ενοποιημένης έκδοσης της Συνθήκης, για τη θέσπιση του Ευρωπαϊκού μηχανισμού σταθερότητας και την κοινοποίηση της σε όλα τα υπογραφόμενα μέλη.

 Το τέταρτο άρθρο, αναφέρεται στα ζητήματα κύρωσης, έγκρισης ή αποδοχής από τα υπογράφοντα μέλη και το πέμπτο άρθρο στα ζητήματα περί έναρξης ισχύος και προσχώρησης.

 Κυρίες και κύριοι συνάδελφοι, αναφέρθηκα συνοπτικά και περιεκτικά στις βασικές αλλαγές που επιφέρει η τροποποιημένη Συνθήκη. Θα ήθελα στο σημείο αυτό, να κάνω μία σύντομη παρατήρηση. Επί της αιτιολογικής σκέψης 11Β, παρεμβάλλεται νέα αιτιολογική σκέψη με την οποία διευκρινίζεται, ότι η παροχή στήριξης σταθερότητας από τον μηχανισμό θα πραγματοποιείται μόνο σε περιπτώσεις όπου το χρέος των κρατών – μελών θεωρείται βιώσιμο και η δυνατότητα αποπληρωμής έχει επιβεβαιωθεί. Η αξιολόγηση αυτών των δύο κριτηρίων, θα γίνεται από κοινού από την Ευρωπαϊκή Επιτροπή και τον μηχανισμό, ενώ σε περιπτώσεις κατά τις οποίες δεν προκύπτει κοινή άποψη των δύο οργανισμών, η μεν Ευρωπαϊκή Επιτροπή θα προβαίνει στην αξιολόγηση της βιωσιμότητας του δημόσιου χρέους, ο δε ευρωπαϊκός μηχανισμός σταθερότητας, θα αξιολογεί την ικανότητα αποπληρωμής του ενδιαφερόμενου κράτους - μέλους.

 Είναι σαφές στο σημείο αυτό, ότι σε κάθε περίπτωση χρειαζόμαστε μία οικονομική πολιτική που θα καθιστά το χρέος μας βιώσιμο σε κάθε περίπτωση. Θα ήθελα να επισημάνω στο σημείο αυτό, ότι η εμπιστοσύνη των αγορών, η αντιμετώπιση της πανδημίας και το νέο φορολογικό πλαίσιο με τις ελαφρύνσεις που έχει υλοποιήσει το Υπουργείο Οικονομικών τα τελευταία δύο χρόνια και συνεχίζει να υλοποιεί, δείχνει ότι ο σχεδιασμός, η υπομονή και το όραμα οδηγούν σε συγκεκριμένα απτά αποτελέσματα.

 Κυρίες και κύριοι συνάδελφοι, είναι προφανές ότι σε κρίσιμες καταστάσεις χρειάζεται να υπάρχει ετοιμότητα για κάθε ενδεχόμενο. Η Ευρωπαϊκή Ένωση και τα κράτη μέλη κάνουν ότι είναι δυνατόν, για να υπάρξει καλύτερη αντιμετώπιση μιας ενδεχόμενης κρίσης, όπως αυτή του 2010. Είναι ακόμα προφανές, ότι οι εύκολες λύσεις δεν υπάρχουν και σίγουρα αυτές όπως έχει δείξει η ιστορία, δεν μπορούν να αναζητηθούν στα καλάθια του λαϊκισμού.

Εν κατακλείδι, η Συμφωνία αυτή θωρακίζει ακόμη περισσότερο το ευρωπαϊκό πιστωτικό σύστημα και αυξάνει τη δυνατότητα αποτελεσματικής αντιμετώπισης μελλοντικών πιστωτικών κρίσεων. Ενισχύεται ο ρόλος του Ευρωπαϊκού Μηχανισμού Σταθερότητας και καθίσταται αποτελεσματικότερη η λειτουργία των χρηματοδοτικών του μέσων με σκοπό τη διασφάλιση της οικονομικής και χρηματοπιστωτικής σταθερότητας στη ζώνη του ευρώ. Ταυτόχρονα, η Κύρωση της Συμφωνίας αποτελεί αναγκαία προϋπόθεση για τη θέση σε ισχύ του κοινού μηχανισμού ασφαλείας για το ενιαίο ταμείο εξυγίανσης, μέσω του οποίου ενισχύεται η σταθερότητα του ευρωπαϊκού χρηματοοικονομικού συστήματος. Επίσης, διευρύνεται ο ρόλος του μηχανισμού ως προς την παρακολούθηση της μακροοικονομικής και χρηματοοικονομικής κατάστασης των μελών του στο πλαίσιο της άσκησης των καθηκόντων του και σε συμφωνία με το πλαίσιο συντονισμού της οικονομικής πολιτικής των κρατών μελών της Ευρωπαϊκής Ένωσης, όπως το τελευταίο περιγράφεται στη Συνθήκη για τη λειτουργία της Ένωσης.

Για τους παραπάνω λόγους, σας καλώ να ψηφίσετε την Κύρωση της Συμφωνίας για την τροποποίηση της Συνθήκης για τη θέσπιση του Ευρωπαϊκού Μηχανισμού Σταθερότητας.

Σας ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ(Πρόεδρος της Επιτροπής):** Ευχαριστούμε και εμείς την κυρία Ιατρίδη.

Τον λόγο έχει ο κ. Κόκκαλης.

**ΒΑΣΙΛΕΙΟΣ ΚΟΚΚΑΛΗΣ(Εισηγητής της Μειοψηφίας):** Κύριε Πρόεδρε, κυρίες και κύριοι συνάδελφοι, κύριε Υπουργέ, το παρόν σχέδιο νόμου αφορά Κύρωση της Συμφωνίας για την τροποποίηση της Συνθήκης για τη θέσπιση του Ευρωπαϊκού Μηχανισμού Σταθερότητας. Θα ήθελα να πω δυο κουβέντες ως ιστορική αναδρομή.

 Κατά τη Σύνοδο του Ευρωπαϊκού Συμβουλίου στις 28 και 29 Οκτωβρίου 2010, συμφωνήθηκε επί της αρχής από τους αρχηγούς κρατών και κυβερνήσεων της Ευρωπαϊκής Ένωσης η θέσπιση ενός μόνιμου μηχανισμού για την αντιμετώπιση των κρίσεων, προκειμένου να διασφαλίζεται έτσι η χρηματοοικονομική σταθερότητα της ζώνης του ευρώ στο σύνολό της. Με βάση την ισχυρή αλληλεξάρτηση εντός της ζώνης του ευρώ και τους σοβαρούς κινδύνους για τη χρηματοπιστωτική σταθερότητα των κρατών μελών, που μπορεί να θέσουν σε κίνδυνο τη χρηματοπιστωτική σταθερότητα της ζώνης του ευρώ στο σύνολό της, ο μηχανισμός αυτός συμφωνήθηκε να παρέχει στήριξη σταθερότητας βάσει αυστηρών όρων και περιορισμών των κρατών μελών κατάλληλων για το επιλεγμένο μέσο χρηματοπιστωτικής συνδρομής. Βασική δέσμευση για τα κράτη μέλη αποτελεί η εξασφάλιση ότι το έλλειμμα δεν υπερβαίνει το 3% του Ακαθάριστου Εγχώριου Προϊόντος και ότι το χρέος της Γενικής Κυβέρνησης δεν υπερβαίνει το 60% του ΑΕΠ.

Το παρόν προτεινόμενο σχέδιο νόμου αποσκοπεί στην Κύρωση της Συμφωνίας που υπεγράφη στις Βρυξέλλες κατά τις 27 Ιανουαρίου 2021 και 8 Φεβρουαρίου 2021, σύμφωνα με την οποία αποφασίσθηκε η τροποποίηση της παραπάνω Συνθήκης για τη θέσπιση του Ευρωπαϊκού Μηχανισμού Σταθερότητας. Αποτελεί, συνεπώς, το παρόν σχέδιο νόμου, όχι εθνικό δίκαιο, αλλά πρόκειται για μια διεθνή συμφωνία, η οποία πρέπει να κυρωθεί με τυπικό νόμο από την εθνική αντιπροσωπεία, όπως επιτάσσει, άλλωστε, το άρθρο 28 παράγραφος 1 του Συντάγματος. Πρόκειται για την τροποποίηση της Συνθήκης της 2ας Φεβρουαρίου 2012, η οποία κυρώθηκε με τυπικό νόμο το 2012, με το ν. 4063/2012.

Ποιοι είναι οι στόχοι αυτής της αξιολογούμενης ρύθμισης και ποιες είναι οι βασικές τροποποιήσεις; Οι βραχυπρόθεσμοι τυπικοί στόχοι είναι η συμμόρφωση της χώρας μας με μια διεθνή υποχρέωση. Δεύτερος μακροπρόθεσμος και ουσιαστικός, είναι η βελτίωση της λειτουργίας και αύξηση της αποτελεσματικότητας του Ευρωπαϊκού Μηχανισμού Σταθερότητας. Η ενίσχυση της οικονομικής και χρηματοπιστωτικής σταθερότητας και η περαιτέρω εμβάθυνση της οικονομικής και νομισματικής Ένωσης. Η βασικότερη αλλαγή που εισάγεται με τη Συμφωνία είναι η λειτουργία στο πλαίσιο του μηχανισμού του κοινού μηχανισμού ασφαλείας για το ενιαίο ταμείο εξυγίανσης σε περίπτωση που οι πόροι του ταμείου δεν επαρκούν για τη στήριξη των πιστωτικών ιδρυμάτων.

Στο τέλος της ομιλίας μου θα αναφερθώ στα πιστωτικά ιδρύματα και τη δυνατότητα που έχουν ή όχι στη ρευστότητα.

 Επιπλέον, μέσω της Συμφωνίας εισάγονται βελτιώσεις στη λειτουργία των χρηματοδοτικών μέσων του μηχανισμού και ιδίως σε σχέση με το προληπτικό πιστωτικό όριο υπό όρους, ενώ διευρύνεται ο ρόλος του μηχανισμού ως προς την παρακολούθηση της μακροοικονομικής και χρηματοοικονομικής κατάστασης των μελών του και ιδίως σε σχέση με την εκπόνηση της ανάλυσης της βιωσιμότητας του χρέους.

Επίσης, δίνεται η δυνατότητα συμμετοχής στον κοινό μηχανισμό ασφαλείας και κρατών που δεν ανήκουν στη ζώνη του ευρώ, αλλά έχουν συνάψει σχετικές Συμφωνίες Συνεργασίας με την Ευρωπαϊκή Κεντρική Τράπεζα.

Δύο βασικά κριτήρια για την παροχή στήριξης, είναι, η βιωσιμότητα του χρέους και η επιβεβαιωμένη δυνατότητα αποπληρωμής.

Να θυμίσω, κύριε Υπουργέ, ότι η πρώτη και η επιτυχή έκβαση στο χρέος, έγινε, το 2018. O κοινοβουλευτικός εκπρόσωπος μας αύριο, θα αναφερθεί στην ανάγκη μίας επιτυχής έκβασης για το χρέος και αυτό, να γίνει και από την δικιά σας την Κυβέρνηση. Το θεωρούμαι, μια σημαντικότατη επιτυχία.

Σε ότι αφορά τη ρευστότητα. Κύριε Υπουργέ, το 60% των επιχειρηματικών δανείων απορρίπτεται από τις τράπεζες. Από τις 840.000 περίπου μικρομεσαίες επιχειρήσεις πρόσβαση στη χρηματοδότηση απευθείας στις τράπεζες, έχουν μόνο 15.000 με 25.000 επιχειρήσεις. Από τις 840.000 μικρομεσαίες επιχειρήσεις πρόσβαση μέσω των εγγυημένων δανείων ή επιδοτήσεων, είχαν και έχουν περίπου 100.000 επιχειρήσεις. Η εγγύηση του δημοσίου και νομίζω, ως Κυβέρνηση, πρέπει να ενημερώσετε τον ελληνικό λαό, γιατί η ρευστότητα δεν φτάνει σε αυτόν που έχει ανάγκη. Αυτός, ο οποίος έχει ανάγκη, συνήθως οφείλει και η ρευστότητα κατευθύνεται, κύριε Υπουργέ, σε αυτούς οι οποίοι δεν έχουν ανάγκη.

 Πρέπει να καταλάβουν οι τράπεζες και αυτό είναι μέλημα και καθήκον της δικιά σας Κυβέρνησης, ότι πρέπει να είναι μέρος της λύσης. Ο φόβος τους για τη δημιουργία ή για την πιθανή δημιουργία νέων κόκκινων δανείων, δεν τους απαλλάσσει από το καθήκον που έχουν και αυτό πρέπει εσείς ως Κυβέρνηση να το καταστήσετε σαφές στις τράπεζες, ότι ουσιαστικά η επιβίωση και η κερδοφορία των τραπεζών, εξαρτάται από την επένδυση των κεφαλαίων στην ανάπτυξη της ελληνικής οικονομίας.

Νομίζω ότι ως Αξιωματική Αντιπολίτευση το έχουμε θέσει πάρα πολλές φορές αυτό και πρέπει ως Κυβέρνηση να κάνετε μια συγκεκριμένη τοποθέτηση και να εξηγήσετε, γιατί η ρευστότητα δεν φτάνει;

Και το πιο μείζον, αν και πότε θα διοχετευθεί αυτή ρευστότητα, σε αυτούς, οι οποίοι έχουν πραγματικά ανάγκη, δηλαδή, τις μικρομεσαίες επιχειρήσεις.

Σας ευχαριστώ πολύ, κύριε Πρόεδρε και η θέση μας είναι επιφύλαξη.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Καλώς, σας ευχαριστούμε, κύριε Κόκκαλη.

Το λόγο έχει ο κύριος Κωνσταντόπουλος.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ (Ειδικός Αγορητής του Κινήματος Αλλαγής):** Σαςευχαριστώ πολύ, κύριε Πρόεδρε.

Κυρίες και κύριοι συνάδελφοι, κύριε Υπουργέ, το παρόν νομοσχέδιο αφορά την Κύρωση της Συμφωνίας για την τροποποίηση της Συνθήκης για τον Ευρωπαϊκό Μηχανισμό Σταθερότητας.

Αγαπητοί συνάδελφοι, στις 30 Νοεμβρίου του 2020 τα κράτη-μέλη της ευρωζώνης κατέληξαν σε Συμφωνία, για την ταχύτερη έναρξη ισχύος της κοινής βάσης στο Ενιαίο Ταμείο Εξυγίανσης, από τις αρχές του 2022, καθώς επίσης και για τη μεταρρύθμιση της Συνθήκης για τον Ευρωπαϊκό Μηχανισμό Σταθερότητας. Μετά από την επικύρωση, αγαπητοί συνάδελφοι, της Συμφωνίας αυτής, ο Ευρωπαϊκός Μηχανισμός Σταθερότητας θα μπορεί να λειτουργεί ως μηχανισμός ασφαλείας για το Ενιαίο Ταμείο Εξυγίανσης και μάλιστα από τις αρχές του 2022, δηλαδή, δύο έτη νωρίτερα απ’ ότι ήταν ο αρχικός σχεδιασμός.

Κύριε Υπουργέ, ο Ευρωπαϊκός Μηχανισμός Σταθερότητας, είναι ένας χρηματοδοτικός οργανισμός που έχει συσταθεί από τα κράτη μέλη της ευρωζώνης, ώστε αν ένα κράτος μέλος αντιμετωπίζει σοβαρές χρηματοπιστωτικές δυσκολίες, ο μηχανισμός θα του παράσχει ή θα του παρέχει την αναγκαία στήριξη για να ορθοποδήσει και να επέλθει ξανά στην κανονικότητα σε ό,τι αφορά την οικονομία και φυσικά, για να επιτευχθεί ξανά η σταθεροποίηση αυτού.

Εδώ, αγαπητοί συνάδελφοι, θα πρέπει να τονιστεί, ότι η Συνθήκη του Μηχανισμού που υπεγράφη στις 2 Φεβρουαρίου του 2012 και είχε επικυρωθεί από τα 17 μέλη κράτη της ευρωζώνης έως τις 8 Οκτωβρίου του 2012. Άρα, λοιπόν, εγκαινιάστηκε τυπικά ο Μηχανισμός τότε, η δε πολιτική απόφαση για τη σύσταση ενός μόνιμου μηχανισμού ελήφθη από το Ευρωπαϊκό Συμβούλιο, αν θυμάμαι καλά, 28 Οκτωβρίου του 2010. Μάλιστα εδώ, θα πρέπει να τονισθεί και αξίζει ιδιαίτερης αναφοράς ότι προστέθηκε στο άρθρο 136 της Συνθήκης της Λισσαβόνας η μνεία του Μηχανισμού που συστήνουν οι χώρες της ζώνης του ευρώ.

Αγαπητοί συνάδελφοι, οι βασικές αλλαγές που φέρνει το νομοσχέδιο είναι στη Συνθήκη που αφορά τον ESM, όπου συνίστανται αυτές οι αλλαγές:

Πρώτον, στη λειτουργία του κοινού μηχανισμού ασφαλείας και τούτο όπου αφορά το Ενιαίο Ταμείο Εξυγίανσης, στο πλαίσιο, βέβαια, του Ευρωπαϊκού Μηχανισμού Σταθερότητας. Δηλαδή, ο Μηχανισμός θα ενεργοποιείται σε περίπτωση που οι πόροι του Ταμείου Εξυγίανσης δεν επαρκούν για τη στήριξη πιστωτικών ιδρυμάτων, τα οποία τελούν σε καθεστώς εξυγίανσης.

Δεύτερον, στην εισαγωγή βελτιώσεων στη λειτουργία των χρηματοδοτικών μέσων του Μηχανισμού Σταθερότητας, ιδίως, σε σχέση με το προληπτικό πιστωτικό όριο. Εδώ, αγαπητοί συνάδελφοι, θα πρέπει να τονισθεί ότι ο ρόλος του Μηχανισμού διευρύνεται στην παρακολούθηση της μακροοικονομικής και χρηματοοικονομικής κατάστασης των μελών, κάτι το οποίο θα έλεγα, είναι ιδιαίτερα βασικό για να αποκτήσει ένα κράτος και η οικονομία του, φυσικά, ξανά κανονικότητα.

Αγαπητοί συνάδελφοι, είναι ιδιαίτερα σημαντικό, και μάλιστα, με την Κύρωση της Συμφωνίας αυτής ο Ευρωπαϊκός Μηχανισμός Σταθερότητας, διότι μέσω αυτής της Κύρωσης αποκτά ένα νέο ρόλο απέναντι στο οποίο κατ’ αρχήν, δεν νομίζω ότι υπάρχει κάποιος, ο οποίος θα έχει διαφορετική στάση, θετική η στάση έχουμε- απλά τι θα πρέπει να τονιστεί; Ότι η ιδιαίτερη σχέση με το φορέα αυτό δεν θα πρέπει ωστόσο να ξεχνάμε κάποια βασικά χαρακτηριστικά του Ευρωπαϊκού Μηχανισμού Σταθερότητας και τούτου που αφορά το άρθρο 109 του ν. 4549/2018 ένας νόμος που ψηφίστηκε, αγαπητοί συνάδελφοι του ΣΥΡΙΖΑ, επί κυβέρνησης ΣΥΡΙΖΑ-ΑΝΕΛ. Μάλιστα, τότε τροποποιήθηκε η Σύμβαση του 2015, ώστε να καταστεί συμβαλλόμενο μέρος σε αυτή το Υπερταμείο, δηλαδή, η Ελληνική Εταιρεία Συμμετοχών και Περιουσίας Α.Ε.. Παράλληλα να θυμίσω, με τη Συμφωνία αυτή, εξειδικεύτηκαν οι δεσμεύσεις και υποχρεώσεις που ανέλαβε το Υπερταμείο έναντι του Ενιαίου Μηχανισμού Σταθερότητας.

Μην ξεχνάμε, αγαπητοί συνάδελφοι, ότι έτσι υποθηκεύθηκε η δημόσια περιουσία για την κάλυψη του δημοσίου χρέους 99 έτη και γι’ αυτό το αναφέρω ξανά, για να το θυμόμαστε και γιατί δεν πρέπει να έχουμε κοντή μνήμη. Και μάλιστα το αναφέρω αυτό, γιατί αποτέλεσε μία από τις καταστροφικές συνέπειες των επιλογών της προηγούμενης κυβέρνησης ΣΥΡΙΖΑ-ΑΝΕΛ. Ο ΣΥΡΙΖΑ που πρέπει να θυμίσω, πως με ένα νόμο θα διέγραφε το χρέος και με ένα άρθρο θα διέγραφε το μνημόνιο. Βέβαια, ο ΣΥΡΙΖΑ που διαδέχθηκε τον κύριο Σαμαρά, όπου με τα 3 Ζάππεια και τα 18 δις ισοδύναμα, πρότεινε και αυτός άλλες λύσεις, οι οποίες λύσεις δεν υπήρξαν ποτέ. Άρα, όταν ήρθαν στον δρόμο του ρεαλισμού, ήρθαν, δηλαδή, στο δρόμο που χάραξε η κυβέρνηση του Γιώργου Παπανδρέου - αυτή η μεταρρυθμιστική κυβέρνηση του 2009- 2011- όπου, χαράχτηκε μια πολιτική για να μη χρεοκοπήσει η χώρα και αυτό θα πρέπει να τονίζεται από όλους.

 Ωστόσο, με το ν.4389/2016 ιδρύεται το υπερταμείο, με σκοπό, φυσικά, να μπορέσει να συμβάλει στην απομείωση των οικονομικών υποχρεώσεων της Ελληνικής Δημοκρατίας. Βέβαια, όπως είπα και πριν, όλοι θυμόμαστε 99 έτη υποθήκης της δημόσιας περιουσίας. Ακόμη, όμως, κι όταν η Νέα Δημοκρατία έγινε κυβέρνηση, κύριε Υπουργέ, δεν φρόντισε και δεν φροντίσατε να διορθωθούν τα λάθη της προηγούμενης κυβέρνησης και τα λάθη αυτά, τουλάχιστον, να εξομαλυνθούν και να διορθωθούν.

 Θα πει κάποιος, ποια είναι αυτά τα λάθη; Όπως, κύριε Υπουργέ, δεν διαπραγματευτήκατε ούτε το παράλογο πρωτογενές πλεόνασμα του 3,5%, ούτε την άρση της προστασίας της πρώτης κατοικίας που, ουσιαστικά, τούτο είχε να κάνει με την κατάργηση του νόμου του ΠΑΣΟΚ.

Αντίθετα, αυτό που έκανε η Κυβέρνηση, ήταν να επιδιώξει την αύξηση των ανώτατων ορίων των αμοιβών. Λείπει και ο κ. Κουτσούκος, που αναφερόταν επί κυβέρνησης ΣΥΡΙΖΑ – ΑΝΕΛ, σε αυτό το θέμα. Μάλιστα, εδώ θα πω, ότι ήταν επιδίωξη της κυβερνήσεώς σας, κύριε Υπουργέ, η αύξηση των ανώτατων ορίων των αμοιβών των προέδρων, των διευθυνόντων, των εντεταλμένων συμβούλων των ΔΕΚΟ και θυγατρικών αυτών, των οποίων οι μετοχές έχουν μεταβιβαστεί, πού; Στο υπερταμείο. Και αυτό ας κρατηθεί.

Επίσης, κύριε Υπουργέ, ως Κυβέρνηση δεν προχωρήσατε στην άμεση και καθολική ακύρωση της μεταβίβασης των 10.119 ακινήτων στο υπερταμείο, παρότι το 90% των ακινήτων, είναι μη μεταβιβάσιμα. Κι αυτό φυσικά, όχι επειδή το λέει ο Κωνσταντόπουλος από το βήμα εδώ, αλλά βάσει του νόμου και της σχετικής ακυρωτικής απόφασης του Συμβουλίου Επικρατείας. Αντιθέτως, κύριε Υπουργέ, επιλέξατε να υπαγάγει το ΤΑΙΠΕΔ, στον αυστηρότερο διαιτητικό έλεγχο του υπερταμείου, αφού παραχωρεί σ’ αυτό, όλα τα μεγάλα έργα του Ταμείου Ανάκαμψης και το ΕΣΠΑ.

Όλα αυτά, κύριε Υπουργέ, τα υπενθυμίζω, γιατί η Κυβέρνηση αυτή πανηγυρίζει και πανηγυρίζετε για τη συμμετοχή της σε αποφάσεις της Ευρωπαϊκής Ένωσης. Θα έπρεπε, λοιπόν, κύριε Υπουργέ, να λειτουργείτε με διαφορετικό τρόπο, που να διασφαλίζει ότι η χώρα δεν αποτελεί πλέον αδύναμο κρίκο. Δεν αποτελεί, δηλαδή, λάφυρο και δεν μπορεί να περιορίζεται από υποτιμητικές δεσμεύσεις.

Ολοκληρώνοντας, αγαπητοί συνάδελφοι, με τη νέα Ευρωπαϊκή αυτή Συμφωνία που έρχεται σήμερα προς κύρωση, ο Ευρωπαϊκός Μηχανισμός Σταθερότητας αναλαμβάνει, θα έλεγα, έναν διευρυμένο ρόλο και εισέρχεται σε μια νέα εποχή. Η στήριξη, λοιπόν, της τραπεζικής ένωσης των χωρών της ευρωζώνης και η άμεση αντιμετώπιση των χρηματοπιστωτικών προβλημάτων των κρατών- μελών μέσω του Μηχανισμού, αναδεικνύουν τη σημασία του.

Εμείς το ΠΑΣΟΚ, το Κίνημα Αλλαγής, έχουμε αποδείξει στην πράξη τη γνήσια ευρωπαϊκή μας συνείδηση. Και όταν χρειάζεται, αναλαμβάνουμε και το βάρος του λόγου και των πράξεων μας. Αναμένουμε, λοιπόν, από την Κυβέρνηση να πράξει το ίδιο, κύριε Υπουργέ, και να αναλάβει τις ευθύνες της. Να διορθώσει, δηλαδή, τα λάθη του παρελθόντος, προστατεύοντας την εθνική οικονομία και φυσικά, το εθνικό συμφέρον.

Ως προς την κύρωση, την ψήφισή της δηλαδή, θα αποφανθούμε στην Ολομέλεια. Σας ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής) :** Κι εμείς ευχαριστούμε κύριε Κωνσταντόπουλε.

Το λόγο έχει ο Ειδικός Αγορητής του Κ.Κ.Ε., κ. Παπαναστάσης.

**ΝΙΚΟΛΑΟΣ ΠΑΠΑΝΑΣΤΑΣΗΣ (Ειδικός Αγορητής του Κ.Κ.Ε.) :** Ευχαριστώ κύριε Πρόεδρε.

 Θα τοποθετηθούμε συνολικά για τη Συμφωνία στην Ολομέλεια.

Ευχαριστώ.

Στο σημείο αυτό γίνεται η β΄ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ. Γεώργιος Αμανατίδης, Σάββας Αναστασιάδης, Γεώργιος Βλάχος, Μανούσος – Κωνσταντίνος Βολουδάκης, Αναστάσιος Δημοσχάκης, Τσαμπίκα (Μίκα) Ιατρίδη, Αθανάσιος Καββαδάς, Σταύρος Καλογιάννης, Κωνσταντίνος Καραγκούνης, Θεόδωρος Καράογλου, Γεώργιος Καρασμάνης, Παναγιώτα (Νόνη) Δούνια, Σταύρος Κελέτσης, Εμμανουήλ (Μάνος) Κόνσολας, Κωνσταντίνος Κοντογεώργος, Θεόφιλος Λεονταρίδης, Ιωάννης Μπούγας, Χρήστος Μπουκώρος, Ιωάννης Πασχαλίδης, Θεόδωρος (Θόδωρος) Ρουσόπουλος, Βασίλειος – Πέτρος Σπανάκης, Διονύσιος Σταμενίτης, Ιωάννης Τραγάκης, Λάζαρος Τσαβδαρίδης, Βασίλειος – Νικόλαος Υψηλάντης, Τρύφων Αλεξιάδης, Ευτυχία Αχτσιόγλου, Όλγα Γεροβασίλη, Ιωάννης Γκιόλας, Ιωάννης Δραγασάκης, Βασίλειος Κόκκαλης, Παναγιώτης Κουρουμπλής, Κυριακή Μάλαμα, Αικατερίνη Παπανάτσιου, Νικόλαος Συρμαλένιος, Αλέξανδρος Φλαμπουράρης, Γεώργιος Αρβανιτίδης, Μιχαήλ Κατρίνης, Ανδρέας Λοβέρδος, Δημήτριος Κωνσταντόπουλος, Νικόλαος Παπαναστάσης, Γεώργιος Λαμπρούλης, Βασίλειος Βιλιάρδος, Κωνσταντίνος Χήτας, Κρίτων – Ηλίας Αρσένης και Γεώργιος Λογιάδης.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Εκφράζετε επιφύλαξη, ουσιαστικά. Καλώς. Ευχαριστούμε.

Το λόγο έχει ο κ. Βιλιάρδος, Ειδικός Αγορητής της Ελληνικής Λύσης.

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της Ελληνικής Λύσης) :** Ευχαριστώ πολύ κύριε Πρόεδρε.

Κύριε συνάδελφε, μάλλον δεν έχετε καταλάβει τι έχετε κάνει στην Ελλάδα. Όσον αφορά το υπερταμείο, ήταν η προϋπόθεση του τρίτου μνημονίου, το οποίο συνυπογράψατε με το ΣΥΡΙΖΑ, απλά, εγκρίθηκε αργότερα.

Θα ξεκινήσω τώρα από την προηγούμενη συζήτηση, κύριε Υπουργέ, όπου, εκτός του ότι δεν απαντήσατε σε κανένα ερώτημά μου, μου δημιουργήσατε περισσότερα. Για παράδειγμα, είπατε, πως δεν έχει ακόμη εγκριθεί ο μηχανισμός εγγύησης καταθέσεων πανευρωπαϊκά. Πιστεύετε, αλήθεια, πως θα τον εγκρίνει ποτέ η Γερμανία;

Όσον αφορά την απόκλιση των επιτοκίων, πώς είναι δυνατόν να καλυφθεί, όταν η τράπεζα Πειραιώς εκδίδει ομολογιακό δάνειο με 8,75%; Γνωρίζετε κάποια άλλη ευρωπαϊκή τράπεζα, που να δανείζεται με τέτοιο τοκογλυφικό επιτόκιο; Από την άλλη πλευρά, πως θα υπάρξει σύγκλιση, με δεδομένο το προβληματικό αξιόχρεο και την πιστοληπτική αξιολόγηση των νοικοκυριών και των επιχειρήσεων μιας χρεοκοπημένης χώρα, όπως της Ελλάδας σε σχέση με τις υπόλοιπες;

 Τέλος, ποια είναι η άποψή σας για τα κόκκινα δάνεια της πανδημίας, που η Τράπεζα της Ελλάδος εκτιμάει σε 10 έως 15 δισεκατομμύρια ευρώ; Ποια χώρα έχει τόσα πολλά κόκκινα δάνεια, εννοώ τα προηγούμενα τα 47 δις που σήμερα υπάρχουν, εκτός από τα επόμενα της πανδημίας.

Στο θέμα μας τώρα, θα ξεκινήσουμε από το ότι με την παρούσα τροποποιείται η συνθήκη, για τη θέσπιση του Ευρωπαϊκού Μηχανισμού Σταθερότητας, του ESM,η οποία υπεγράφη στις Βρυξέλλες στις 27 Ιανουαρίου και στις 8 Φεβρουαρίου του 2021. Προστίθενται ορισμένες διατάξεις των ΕSEM, ως προς την εποπτεία σε δανειοδοτήσεις κρατικών χρεών, καθώς επίσης, η διάταξη για τη συμμετοχή σε δανειοδοτήσεις τραπεζών.

Στο προοίμιο, η συμφωνία αναφέρεται ως μια συνολική δέσμη μέτρων, για την περαιτέρω ενίσχυση της οικονομικής και νομισματικής ένωσης, ενώ στην ουσία επιβάλλεται μόνο η δημοσιονομική και μακροοικονομική εποπτεία των συμβαλλόμενων μερών, έτσι ώστε να προλαμβάνονται καταστάσεις κρίσης, που απειλούν τη σταθερότητα της Ευρωζώνης. Προφανώς δε, η εποπτεία θα αφορά πρακτικά τις αδύναμες χώρες, αφού οι ισχυρές δεν σέβονται, συνήθως, τέτοιους ή άλλους κανόνες.

Η Γερμανία για παράδειγμα, δεν σεβάστηκε ποτέ τους κανόνες της Ευρωπαϊκής Ένωσης, σχετικά με το επιτρεπόμενο ποσοστό των πλεονασμάτων της. Ειδικότερα, η Ευρωπαϊκή Επιτροπή, στα πλαίσια του six pack που θα έπρεπε να εγγυάται την οικονομική ισορροπία στην ευρωζώνη, έχει θέσει όριο 6% του ΑΕΠ στα πλεονάσματα του εμπορικού ισοζυγίου των κρατών μελών, όπου σε όποια χώρα υπερβαίνει το συγκεκριμένο όριο, για τρία συνεχή έτη, επιβάλλονται κυρώσεις. Εντούτοις, όταν η Γερμανία υπερέβη το συγκεκριμένο όριο για πέμπτο συνεχές έτος, από το 2010 έως το 2014, η Επιτροπή διεξήγαγε, δήθεν, έρευνα, χωρίς να επιβάλει, τελικά, στη χώρα καμία απολύτως κύρωση.

Η συγκεκριμένη συμπεριφορά της Γερμανίας, δημιούργησε πολλά προβλήματα στη σταθερότητα της Ευρωζώνης, με πολλούς διεθνείς αναλυτές να έχουν καταδικάσει την οικονομική της πολιτική, που επιταχύνει την απόκλιση των οικονομιών της Ευρωζώνης. Από την άλλη πλευρά, χωρίς την τραπεζική, φορολογική, δημοσιονομική και πολιτική ένωση της Ευρωζώνης, δεν έχει νόημα καθόλου να συζητάμε για τη Νομισματική Ένωση, ενώ έχουμε διαπιστώσει πολλές φορές, τις ανεπάρκειες, τόσο της Ευρωπαϊκής Κεντρικής Τράπεζας όσο και της Ευρωπαϊκής Ένωσης, μεταξύ άλλων, με τα μνημόνια, με το PSI και με το παράνομο κλείσιμο των τραπεζών, που επιβλήθηκαν στην Ελλάδα.

Μόνο ο Γερμανός Υπουργός Οικονομικών ισχυρίστηκε το 2018, πως η διάσωση της Ελλάδας ήταν μία επιτυχημένη ιστορία, όπως θα καταθέσουμε στα πρακτικά. Όταν πολλοί άλλοι, από τον Ντάισελμπλουμ έως τον πρόεδρο Ομπάμα, δήλωσαν πως η Ελλάδα θυσιάστηκε για να διασωθούν οι γερμανικές και οι γαλλικές τράπεζες. Το αναφέρουμε εδώ, επειδή, ουσιαστικά, περιγράφεται η «συνταγή σωτηρίας» που έχει βιώσει με οδυνηρό τρόπο η Ελλάδα. Ενώ είναι αδύνατον να συμφωνήσει ένα δημοκρατικό και ευνομούμενο κράτος με μία τέτοια σύμβαση, με την οποία θα μπορεί μία επιτροπή και ένας διορισμένος διευθύνων σύμβουλος, να παίρνουν αποφάσεις διακυβέρνησης. Διορισμένος, όχι εκλεγμένος. Δεν νομίζουμε, άλλωστε, πως τα υπόλοιπα κράτη θα ήθελαν να γίνουν ο αγαπημένος, υπάκουος μαθητής της γερμανικής Ευρώπης, όπως ο Έλληνας Πρωθυπουργός, σύμφωνα με το άρθρο του Economist, που θα καταθέσουμε στα πρακτικά.

Συνεχίζοντας, ο ESM με έδρα το Λουξεμβούργο, στον οποίο συμμετέχουν οι 19 χώρες της Ευρωζώνης με διαφορετικά μερίδια, όπως θα καταθέσουμε στα πρακτικά, έχει στόχο να μετατραπεί σταδιακά στο ΔΝΤ της Ευρώπης, αποτελώντας έναν μόνιμο μηχανισμό πρόληψης, αντιμετώπισης και διαχείρισης κρίσεων, για τα κράτη μέλη του ευρώ. Η βασικότερη αλλαγή που εισάγεται, μέσω της σημερινής συμφωνίας, είναι η δημιουργία ενός κοινού μηχανισμού ασφαλείας, για το ενιαίο ταμείο εξυγίανσης ΕΤΞ όπου θα μπορεί να παρέχει δάνεια έως 68 δισεκατομμύρια στο ταμείο εξυγίανσης τραπεζών, για να χρηματοδοτεί το τελευταίο την εξυγίανση ή την εκκαθάριση τραπεζών, αυξάνοντας τις δυνατότητές του.

Εκτός του ότι τώρα εμείς είμαστε υπέρ της διάσωσης των κοινωνιών και όχι των τραπεζών, σημειώνοντας πως στην Ελλάδα έχουν δοθεί δεκάδες δισεκατομμύρια στις τράπεζες, αυξάνοντας το δημόσιο χρέος μας χωρίς να έχει διασωθεί ακόμη καμία, όταν ρωτήσαμε γιατί το ΤΧΣ, που έχουν εξαντληθεί τα κεφάλαιά του, ποιος θα στηρίξει μελλοντικά τις τράπεζες, δεν πήραμε καμία απάντηση. Η ερώτησή μας εδώ είναι αν θα μπορούν να δοθούν από το ΕΤΞ ή αν θα πρέπει να προηγηθεί εξυγίανση.

Περαιτέρω, δεν θα αναφερθούμε στα οικονομικά στοιχεία που EFSF και του διαδόχου, του ESM, καταθέτοντας τα απλά στα πρακτικά, επειδή δεν υπάρχει χρόνος, αλλά μόνο στο ότι τα μεγέθη τους είναι μικρά σε σχέση με το ύψος των εξωτερικών χρεών της Ευρωζώνης, καθώς επίσης την έκθεση του τραπεζικού συστήματος σε κινδύνους, ειδικά στην αγορά παραγώγων. Επιπλέον, στο ότι μέσω του ECCL, ως απάντηση στην κρίση Covid-19, θα μπορεί να χορηγήσει δάνεια στα κράτη - μέλη του έως και 2% του ΑΕΠ το 2019 ή 240 δισ. ευρώ για ολόκληρη την Ευρωζώνη.

Με βάση τώρα τις εκτιμήσεις της FITCH, τουλάχιστον 9 χώρες θα μπορούσαν να επωφεληθούν από τη χρήση της διευκόλυνση, με συνολικά έως 76 δις. Εντούτοις, τα κράτη διστάζουν να το επιχειρήσουν, παρά το ότι το ECCL είναι διαθέσιμο μόνο έως το τέλος του 2022. Η ερώτησή μας εδώ είναι αν έχουν γίνει κινήσεις από την Ελλάδα όσον αφορά το δανεισμό της, με δεδομένο το ότι το μόνο που κάνει η Κυβέρνηση είναι να δανείζεται χρήματα και να τα σπαταλάει.

Συνεχίζοντας, θα αναφερθούμε επιγραμματικά σε μερικά σημεία από αυτά που αλλάζουν στη σύμβαση του ESM με την παρούσα διάταξη, σημειώνοντας πως δεν υπάρχει ούτε εδώ κόστος από το Γενικό Λογιστήριο του Κράτους, επειδή, όπως γράφει, εξαρτάται από πραγματικά γεγονότα. Όμως όταν υπάρξουν πραγματικά γεγονότα δεν θα υπάρχει χρόνος για αναφορές σε κόστος και θα χρεωνόμαστε κατά το δοκούν.

Ξεκινώντας από το άρθρο 1, στο σημείο 1 προστίθεται το ολοκληρωμένο πλαίσιο δημοσιονομικής εποπτείας που οφείλουν να τηρούν αυστηρά τα συμβαλλόμενα μέρη, ενώ αποτελεί δήθεν την πρώτη γραμμή άμυνας έναντι καταστάσεων κρίσης. Εν προκειμένω, κάθε συμβαλλόμενο μέρος οφείλει να υπακούει στους κανόνες της Ευρωπαϊκής Ένωσης, ακόμη και όσον αφορά την πρακτική της είσπραξης φόρων ή τη διενέργεια κρατικών δαπανών. Στην ουσία, υιοθετούνται οι μέθοδοι της ενισχυμένης εποπτείας του τέταρτου μνημονίου, δηλαδή, με το καινούργιο του όνομα, που λειτουργεί ήδη πειραματικά στην Ελλάδα, στο γνωστό ανόητο πειραματόζωο.

Στο σημείο 2 αναφέρεται πως ο ESM και η Ευρωπαϊκή Ένωση έχουν κοινούς στόχους, ενώ θα συνεργαστούν με σκοπό τη διαχείριση των κρίσεων στη ζώνη του ευρώ ο ESM, για την επίτευξη της χρηματοπιστωτικής σταθερότητας, ενώ η Ευρωπαϊκή Επιτροπή για τη νομοθεσία, ιδίως όσον αφορά το πλαίσιο της οικονομικής πολιτικής, κάτι εξαιρετικά αντιδημοκρατικό, όπως το έχουμε βιώσει, άλλωστε, ήδη στην Ελλάδα.

Στο σημείο 4 αναφέρεται πως τα κράτη - μέλη μπορούν να ζητήσουν χρηματοπιστωτική συνδρομή από τον ESM απευθύνοντας ανάλογο αίτημα και στο ΔΝΤ, εφόσον είναι σκόπιμο, αντί δυνατόν σε παρένθεση, που αναφερόταν προηγουμένως. Φυσικά, γνωρίζουν όλοι πλέον τι σημαίνει ΔΝΤ, ενώ, ασφαλώς, δεν θα έπρεπε να παρεμβάλλεται ποτέ στην Ευρωπαϊκή Ένωση.

Στο σημείο 5 συμπεριλαμβάνονται στον ESM τα κράτη - μέλη της Ευρωπαϊκής Ένωσης που δεν έχουν ως νόμισμα το ευρώ, γεγονός που σημαίνει πως θα συμμετέχουν και στις πιστωτικές γραμμές, κάτι που είναι αρνητικό με κριτήριο τα περιορισμένα κεφάλαια του Μηχανισμού.

Στο σημείο 7 προβλέπονται ταυτόσημες ρήτρες συλλογικής δράσης, έτσι ώστε να επιτευχθεί η ρευστότητα της αγοράς, λαμβάνοντας υπόψη τις εθνικές συνταγματικές απαιτήσεις. Δεν είναι, αλήθεια, αστεία η επίκληση του Συντάγματος με κριτήριο την Ελλάδα, που έχει καταστρατηγηθεί το Σύνταγμά της από τα μνημόνια; Δεν το διαπιστώσαμε, μεταξύ άλλων, από τις αντισυνταγματικές περικοπές συντάξεων για το ταμειακό συμφέρον του Δημοσίου, όπως είχε αποφασίσει η σημερινή Πρόεδρος;

Το σημείο 8, που αναφέρει πως ο ESM θα πρέπει να παράσχει στήριξη σταθερότητας μόνο σε μέλη του, των οποίων το χρέος θεωρείται βιώσιμο και των οποίων η ικανότητα αποπληρωμής προς τον ESM έχει επιβεβαιωθεί, είναι αστείο, με βάση την αξιολόγηση του ελληνικού δημοσίου χρέους ως βιώσιμο. Με ουσιαστικό κριτήριο το πόσο «καλός μαθητής» είναι η Κυβέρνηση, πρόθυμη, δηλαδή, να ξεπουλήσει τα πάντα και να κάνει ό,τι της ζητήσουν. Πόσο μάλλον όταν αναγράφει πως η αξιολόγηση της βιωσιμότητας είναι η Ευρωπαϊκή Επιτροπή, η Ευρωπαϊκή Κεντρική Τράπεζα, ο ESM και το ΔΝΤ, η γνωστή μας Τρόικα δηλαδή, με την προσθήκη του ESM.

Στο σημείο 10 προστίθεται εδάφιο με το οποίο ορίζεται ότι τα δάνεια από τον ESM, πρέπει να απολαύουν καθεστώς προνομιούχου πιστωτή όπως ακριβώς ισχύει για το ΔΝΤ. Στο σημείο 13 επισημαίνεται και επισημοποιείται «η ανεξαρτησία» σε εισαγωγικά του Διευθύνοντος Συμβούλου και του προσωπικού του ESM, κάτι που δεν αναφερόταν προηγουμένως. Πρόκειται για το γνωστό ακαταδίωκτο όπως το έχουμε δει στο ασφαλιστικό, στην υγεία, στις τράπεζες, στο ΤΑΙΠΕΔ με τον εκβιασμό της δόσης από τον Ισπανό Πρωθυπουργό κλπ.

Στο σημείο 14 εισάγεται ρύθμιση για την αρμοδιότητα του δικαστηρίου της Ευρωπαϊκής Ένωσης όπως και στο σημείο 31. Επιπρόσθετα, ορίζεται πως ο ESM, θα θεσπίσει συστήματα προειδοποίησης για τις αποπληρωμές κάτι που ασφαλώς είναι αόριστο. Μήπως αναφέρεται στη λειτουργία γραφείου τρόικας στην Ελλάδα. Στο σημείο 17 στο IV ορίζεται προς το Συμβούλιο Διοικητών, θα μπορεί να αναθέτει εκτός από την Ευρωπαϊκή Κεντρική Τράπεζα και στον Διευθύνοντα Σύμβουλο την εξουσία να διαπραγματεύεται την οικονομική πολιτική. Δίνονται, δηλαδή, αυξημένες εξουσίες στο πρόσωπο του διευθύνοντος συμβούλου, που σύμφωνα με το άρθρο 19 απολαμβάνει πλήρη ανεξαρτησία. Αν είναι δυνατόν να είναι συνταγματική αυτού του είδους η λειτουργία μη εκλεγμένων αρχών.

Στο σημείο 20 αναφέρεται πως τα δάνεια σε μέλος του ESM, χορηγούνται μόνο ως έσχατη λύση. Προφανώς θα έπρεπε να είναι προληπτική η χρήση και όχι εσχάτη, όπως στην Ελλάδα που οδηγήθηκε το 2010 σε καθεστώς πιστωτικής ασφυξίας εκβιαστικά. Στο σημείο 21 υιοθετεί η γνωστή διαδικασία των μνημονίων, εάν πρόκειται να δοθεί προληπτικό πιστοληπτικό όριο υπό όρους. Επίσης, η προϋπόθεση της βιωσιμότητας του χρέους και της δυνατότητας εξόφλησής του κατά τα πρότυπα του ΔΝΤ.

Στο σημείο 22 το Συμβούλιο Διοικητών, μπορεί να αποφασίσει τη χορήγηση προληπτικής χρηματοπιστωτικής συνδρομής σε ένα μέλος του ESM, το δημόσιο χρέος του οποίου είναι βιώσιμο. Πότε χορηγείται προληπτικά και πότε ως έσχατη ανάγκη. Εάν τα κριτήρια είναι με βάση το παράρτημα 3 τότε σε πολύ λίγες περιπτώσεις θα προκρίνεται η χρηματοδότηση. Εκτός αυτού, το Συμβούλιο Διοικητών θα μπορεί να αποφασίζει την αλλαγή στα κριτήρια επιλεξιμότητας στο παράρτημα 3 για την πιστοληπτική χρηματοπιστωτική συνδρομή του ESM. Εδώ βλέπουμε πολλές ασάφειες και πολλές γενικολογίες.

Στο σημείο 26 υιοθετείται ένα νέο άρθρο στη συνθήκη στο οποίο περιγράφεται η διαδικασία χορήγησης από τον ESM, το μηχανισμό ασφαλείας προς το ενιαίο συμβούλιο εξυγίανσης για όλες τις πιθανές χρήσεις του ενιαίου ταμείου εξυγίανσης. Υπό την προϋπόθεση βέβαια επαρκών διασφαλίσεων.

Στο σημείο 28 η ερώτησή μας είναι, ποιος αποφασίζει για το λειτουργικό κόστος ενώ το χρηματοδοτικό εξαρτάται από την ανάλογη αξιολόγηση όπως συμβαίνει με τις τράπεζες. Στο σημείο 35 στο παράρτημα με τα κριτήρια επιλεξιμότητας περιλαμβάνονται τα εξής, πρώτον, έλλειμμα γενικής κυβέρνησης που δεν υπερβαίνει το 3% του ΑΕΠ. Δεύτερον, τιμή αναφοράς για το χρέος που συνίσταται σε λόγο χρέους της γενικής κυβέρνησης ως προς το ΑΕΠ κάτω του 60% ή σε μείωση της διαφοράς σε σχέση με το 60% κατά τα τελευταία δύο έτη, με μέσο όρο ένα εικοστό ανά έτος. Και τρίτον, βιώσιμη εξωτερική θέση που ειλικρινά δεν καταλαβαίνουμε τι σημαίνει βιώσιμη εξωτερική θέση, της Ελλάδας βέβαια, είναι αρνητική.

Με βάση τα παραπάνω, πρόκειται για γελοιότητα αφού δεν θα ικανοποιείται κανένα από αυτά τα κριτήρια από όσα κράτη χρειαστούν δάνεια. Στο σημείο 36 στο παράρτημα με τα κριτήρια δανείων στο άρθρο 12 παράγραφος 1α της παρούσας συνθήκης, αναφέρονται τα κριτήρια χρηματοδότησης στο πλαίσιο του μηχανισμού ασφαλείας. Ενδεικτικά αναφέρεται ότι τα δάνεια χορηγούνται μόνο ως έσχατη λύση και εφόσον είναι δημοσιονομικά ουδέτερα μεσοπρόθεσμα. Τι σημαίνει αυτό. Τι σημαίνει αυτό αλήθεια, δημοσιονομικά ουδέτερα μεσοπρόθεσμα.

Αναφέρεται επίσης εάν τα απαιτούμενα κεφάλαια είναι διαθέσιμα στον ESM, δηλαδή εάν δεν υπάρχουν τα απαιτούμενα κεφάλαια δεν θα βρεθούν. Τέλος, τα άρθρα 2 έως 5 είναι κατά βάση διαδικαστικά οπότε δεν υπάρχουν σχόλια. Κλείνοντας, προφανώς καταψηφίζουμε τη σύμβαση, πριν απ’ όλα επειδή επισημοποιεί το καθεστώς των μνημονίων που η Ελλάδα δεν θέλει να ξαναζήσει ενώ είναι χρέος της να ενημερώσει και να ενημερώνει όλα τα άλλα κράτη.

Εκτός του ότι δε, θα έπρεπε να διεξαχθεί συνταγματικός έλεγχος, το κυριότερο πρόβλημα είναι πως αποφασίζει ο διευθύνων σύμβουλος του ESM, ένας υπάλληλος δηλαδή, για εθνικά θέματα, όπως και η Commission. Αυτό και μόνο είναι αρκετό για να καταψηφιστεί από ένα δημοκρατικό κράτος.

Ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Κι εμείς ευχαριστούμε τον κ.Βιλιάρδο, περνάμε τώρα στον κ. Λογιάδη, Ειδικό Αγορητή του ΜέΡΑ25. Κύριε Λογιάδη σας ακούμε.

**ΓΕΩΡΓΙΟΣ ΛΟΓΙΑΔΗΣ (Ειδικός Αγορητής του ΜέΡΑ25):** Σας ευχαριστώ πολύ.

Σε αυτό το σχέδιο νόμου μιλάμε για την κύρωση της Συμφωνίας και την τροποποίηση της Συνθήκης για τη θέσπιση του Ευρωπαϊκού Μηχανισμού Σταθερότητας, που ουσιαστικά αναφέρεται στον ν.4063/2012. Ο νόμος αυτός λέει: «Κύρωση της απόφασης του Ευρωπαϊκού Συμβουλίου που τροποποιεί το άρθρο 136 της Συνθήκης λειτουργίας της Ευρωπαϊκής Ένωσης, της Συνθήκης για τη θέσπιση του Ευρωπαϊκού Μηχανισμού Σταθερότητας και της Συνθήκης για τη σταθερότητα, τον συντονισμό και τη διακυβέρνηση στην οικονομική και νομισματική Ένωση». Ωραίες λέξεις, αλλά θέλω να τονίσω και να υπογραμμίσω εδώ, ότι απουσιάζει πλήρως μια καίρια φράση, αυτή της «πολιτικής ένωσης».

Προηγουμένως ο κ. Υπουργός, αναφέρθηκε στο FDIC, στο Federal Deposit Insurance Corporation για τις Ηνωμένες Πολιτείες. Υπάρχει όμως μία κολοσσιαία διαφορά μεταξύ Ηνωμένων Πολιτειών της Αμερικής και Ευρωπαϊκής Ένωσης. Είναι η ειδοποιός διαφορά, ότι στις ΗΠΑ υπάρχει πρωτίστως πολιτική ενοποίηση, πράγμα που δεν υπάρχει στην Ευρωπαϊκή Ένωση. Να είμαστε ειλικρινείς με τους ίδιους μας τους εαυτούς και να συγκρίνουμε όμοιες καταστάσεις κι όχι ανόμοιες. Ο Alexander Hamilton, ως ο πρώτος υπουργός οικονομικών επί κυβερνήσεων George Washington στην Αμερική το 1890, είναι αυτός που με την αμοιβαιοποίηση του χρέους οδήγησε σε πολιτική και οικονομική ενοποίηση τις Ηνωμένες Πολιτείες. Αυτό δεν έγινε εδώ στην Ευρωπαϊκή Ένωση ούτε το 2008, με την κρίση του παγκόσμιου χρηματοπιστωτικού προβλήματος, ούτε το 2015 με την κρίση του χρέους της Ελλάδας και των νοτίων ευρωπαϊκών χωρών -που απαξιωτικά αναφέρονταν από τους βόρειους ως PIGS, έτσι για να μην ξεχνάμε- ούτε και σήμερα με τη νέα κρίση χρέους λόγω πανδημίας. Τρεις συνεχείς χαμένες ευκαιρίες, δυνατότητες πολιτικής ενοποίησης της Ευρωπαϊκής Ένωσης. Ο σοφός λαός μας λέει, «Αν δεν θέλεις να ζυμώσεις, 100 χρόνια κοσκινίζεις». Αυτοκαταστρεφόμαστε ως Ευρωπαϊκή Ένωση με την πολιτική αυτή.

Όταν δεν συζητάμε και δεν πιέζουμε για πολιτική ενοποίηση και αμοιβαιοποίηση του χρέους, ακόμη και τώρα εν μέσω παγκόσμιας πανδημίας, όπου έχει πληγεί το μέγιστο ανθρώπινο αγαθό, η υγεία, τότε είμαστε άξιοι της τύχης μας, ως Ευρωπαϊκή Ένωση, θέση βέβαια, που ως ΜέΡΑ25 καταδικάζουμε. Δεν μπορούμε ούτε στα πιο βασικά και απλά θέματα, όπως αυτό της υγείας, να συνεννοηθούμε.

Βλέπουμε αυτό το πρόβλημα και σε ένα άλλο νευραλγικό τομέα της οικονομίας, στον τουρισμό. Από τη μια, χώρες της Ευρωπαϊκής Ένωσης όπως η Ελλάδα, η Κύπρος και άλλες, δέχονται τουρίστες από τη Ρωσία, την Ουγγαρία, τη Σερβία, εμβολιασμένους με το ρωσικό εμβόλιο για τον κορωνοϊό και την ίδια στιγμή η καγκελάριος της Γερμανίας θέλει να απαγορεύσει να δεχόμαστε εμβολιασμένους που δεν έχουν κάνει ένα από τα 4 εμβόλια- το Astra Zeneca, το Pfizer, το Johnson & Johnson ή της Moderna- δηλαδή, θέλει να αποκλείσει το ρώσικο και το κινέζικο εμβόλιο. Και στα πιο απλά, διαπλοκή και αλαλούμ στην Ευρωπαϊκή Ένωση.

Όσο, λοιπόν, δεν υπάρχει πολιτική ενοποίηση, όλα αυτά θα μας οδηγούν στη φθορά, στην αποδόμηση και στην απαξίωση της Ευρωπαϊκής Ένωσης. Αυτό θέλετε; Εμείς ως ΜέΡΑ25, όχι. Εμείς στο ΜέΡΑ25 τονίζουμε την αναδιάρθρωση του χρέους και παράλληλα την πολιτική ενοποίηση της Ευρώπης. Πρέπει να γίνει ουσιαστικά ένας τεράστιος «πολιτικός σεισμός» εντός της Ευρωπαϊκής Ένωσης για να μετεξελιχθεί και να επιβιώσει περαιτέρω.

Αυτό που έκαναν οι ΗΠΑ το 1790, εμείς ως Ε.Ε. 231 χρόνια μετά δεν το έχουμε κατορθώσει ακόμη. Εμείς καταψηφίζουμε, κύριε Πρόεδρε.

Ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Το λόγο έχει ο κ. Ζαββός.

**ΓΕΩΡΓΙΟΣ ΖΑΒΒΟΣ (Υφυπουργός Οικονομικών):** Σας ευχαριστώ πολύ, κύριε Πρόεδρε. Είχαμε την ευκαιρία και το πρωί να συζητήσουμε για το θέμα Κύρωσης Συμφωνίας, η οποία αφορά το Ενιαίο Ταμείο Εξυγίανσης και τώρα το απόγευμα συζητούμε το θέμα της Κύρωσης της διεθνούς συμφωνίας για την τροποποίηση της συνθήκης του ευρωπαϊκού μηχανισμού σταθερότητας.

Όπως γνωρίζουμε, η κρίση της ευρωζώνης δημιούργησε την ανάγκη, ώστε μέσα σε πολύ μικρό χρονικό διάστημα να ενεργοποιηθεί και να επιταχυνθεί η υιοθέτηση της ευρωπαϊκής τραπεζικής ένωσης με τους τρεις πυλώνες. Δηλαδή, τον ενιαίο μηχανισμό εποπτείας, τον ενιαίο μηχανισμό εξυγίανσης και δυστυχώς τον ημιτελή ακόμα μηχανισμό που αφορά το ταμείο εγγύησης καταθέσεων. Σημαντικό, όμως, σημείο για την λειτουργία και αξιοπιστία του μηχανισμού αυτού, ιδιαίτερα του σκέλους, το οποίο αφορά την εξυγίανση, αποτελεί η δυνατότητα του ευρωπαϊκού μηχανισμού σταθερότητας να αποτελέσει τον κοινό μηχανισμό ασφάλειας. Δηλαδή, το common back stop, το οποίο μπορεί να συνδράμει με πόρους, κυρίως με δάνεια, το Ενιαίο Ταμείο Εξυγίανσης οσάκις υπάρχει ανάγκη νέων πόρων, η οποία δημιουργείται κατά τη διάρκεια εξυγίανσης ενός πιστωτικού ιδρύματος.

 Η τροποποίηση της συνθήκης της συμφωνίας του ESM, την οποία συζητούμε σήμερα, έχει ως σημαντικότερη αλλαγή αυτή που περιέχεται στην τροποποιημένη συνθήκη του Ευρωπαϊκού Μηχανισμού Σταθερότητας και σχετίζεται με την παροχή από τον Μηχανισμό Σταθερότητας του κοινού μηχανισμού ασφαλείας στο Ενιαίο Ταμείο Εξυγίανσης. Ακριβώς, αυτό που αναφέρθηκα. Δηλαδή, στο ταμείο αυτό που χρηματοδοτείται μέσω των εισφορών που καταβάλλουν τα πιστωτικά ιδρύματα των κρατών μελών. Οι πόροι του ταμείου χρησιμοποιούνται για να χρηματοδοτήσουν περιπτώσεις εξυγίανσης πιστωτικών ιδρυμάτων και όπως ξέρουμε είναι πλήρως αμοιβαιοποιημένοι μετά και το πέρας της μεταβατικής περιόδου, ήτοι ήδη από το 2024. Ο κοινός μηχανισμός ασφάλειας, δηλαδή αυτό το common back stop, είναι μια πιστωτική γραμμή που δίνει o ESM στο ταμείο στις περιπτώσεις ανάγκης, όπως προαναφέρθηκα. Το ύψος των πόρων του κοινού μηχανισμού ασφάλειας, δηλαδή η δύναμη πυρός, είναι ίσο με το ύψος του ενιαίου ταμείου εξυγίανσης. Δηλαδή, κατά προσέγγιση 60 δισεκατομμύρια ευρώ με ανώτατο ονομαστικό όριο περίπου τα 68 δισεκατομμύρια ευρώ. Υπάρχει, μάλιστα, πρόβλεψη για την άμεση απόφαση του ευρωπαϊκού μηχανισμού σταθερότητας, σχετικά με τη χρήση του μηχανισμού ασφάλειας που θα πρέπει να γίνεται εντός 12 ωρών από την υποβολή του αιτήματος από το ενιαίο συμβούλιο εξυγίανσης.

Υπάρχουν, επίσης, διατάξεις, ιδιαίτερα στο άρθρο 5, που αφορά στην οργάνωση, λειτουργία και στις διαδικασίες λήψης αποφάσεων του συμβουλίου των διοικητών, το board of directors, καθορίζεται μεταξύ άλλων το συμβούλιο αποφασίζει με αμοιβαία συμφωνία περί ζητημάτων που αφορούν στη λειτουργία του κοινού μηχανισμού ασφάλειας.

Με το άρθρο 12, τροποποιείται η συνθήκη με την προσθήκη αναφοράς στην περιοχή ακριβώς του κοινού μηχανισμού ασφάλειας, υπό τον όρο ότι τα χορηγούμενα δάνεια θα πρέπει να αποτελούν τη λεγόμενη έσχατη λύση, ultima ratio και να είναι μεσοπρόθεσμα και δημοσιονομικά ουδέτερα.

Με το νέο άρθρο 18α, διευκρινίζεται, ότι ο μηχανισμός ασφάλειας και η χρήση του, τίθενται υπό την προϋπόθεση επαρκών διασφαλίσεων και της εξασφάλισης της ύπαρξης ενός μόνιμου νομικού πλαισίου για την εξυγίανση των τραπεζών. Η λογική τέτοιου είδους διατάξεων, συνίσταται στο ότι το συνολικό πλαίσιο περί εξυγίανσης των τραπεζών, αποτελεί ένα μεγάλο συμβιβασμό μεταξύ των κρατών-μελών και επομένως, τυχόν αλλαγές στο πλαίσιο αυτό θα μπορούσαν να καταστήσουν το πλαίσιο λιγότερο ισορροπημένο.

Υπάρχει, επίσης, μία σημαντική τροποποίηση, βάσει της οποίας εισάγονται οι αλλαγές στη λειτουργία των χρηματοδοτικών μέσων του Ευρωπαϊκού Μηχανισμού Σταθερότητας, ιδιαίτερα σε σχέση με ότι αφορά το προληπτικό πιστωτικό όριο υπό όρους, δηλαδή, precautionary Conditioned Credit Line όπως λέγεται, η χρήση του υπόκειται πλέον σε αυστηρότερα κριτήρια επιλεξιμότητας, αλλά δεν θα συνοδεύεται από Μνημόνιο Κατανόησης. Ταυτόχρονα, το πιστωτικό όριο με ενισχυμένους όρους, θα παραμείνει προσβάσιμο σε κράτη-μέλη, τα οποία δεν πληρούν κάποια κριτήρια, ενώ θα συνεχιστεί να απαιτείται διαπραγμάτευση Μνημονίου Κατανόησης.

Ειδικότερα, οι αλλαγές που εισάγει το άρθρο 14 στη λειτουργία των μέσων προληπτικής χρηματοπιστωτικής συνδρομής, αποσκοπούν στην αντιμετώπιση του φαινομένου της μη χρήσης αυτών των μέσων που διαθέτει ο ESM στην πράξη από ορισμένα κράτη-μέλη, γιατί κανένα κράτος-μέλος, όπως γνωρίζουμε μέχρι σήμερα, δεν έχει αιτηθεί ποτέ ούτε την παροχή προληπτικού πιστωτικού ορίου υπό όρους, ούτε τη παροχή πιστωτικού ορίου με ενισχυμένους όρους, λόγω του ότι το αίτημα παροχή συνδρομής θα συνεπαγόταν, υπάρχει αυτή η αντίληψη, ένα στίγμα για το εν λόγω κράτος-μέλος. Γι’ αυτό το λόγο και οι αλλαγές, οι οποίες επήλθαν στην Συμφωνία Συνθήκης του ESM, αποσκοπούν στο να καταστήσουν σαφέστερο, ότι η παροχή προληπτικής συνδρομής απευθύνεται σε κράτη-μέλη, τα οποία θα μπορούσαν να επηρεαστούν από δυσμενείς εξελίξεις που βρίσκονται πέραν του ελέγχου τους, παρά το γεγονός, ότι τα βασικά τους οικονομικά μεγέθη παραμένουν υγιή. Προκειμένου να ενσωματωθεί η λογική αυτή στη λειτουργία των μέσων συνδρομής, αποφασίστηκε να εξαιρεθεί η παροχή προληπτικού πιστωτικού ορίου υπό όρους από την υπογραφή Μνημονίου Κατανόησης και ταυτόχρονα, να καταστούν πιο αυστηρά τα κριτήρια, βάσει των οποίων ένα κράτος-μέλος είναι επιλέξιμο για τη παροχή του εν λόγω ορίου. Όσον αφορά το πιστωτικό όριο με ενισχυμένους όρους, παραμένει υποχρέωση περί υπογραφής Μνημονίου Κατανόησης.

Επίσης, στο άρθρο 14, προστίθενται διατάξεις σχετικά με την τακτική εξέταση από το Συμβούλιο Διευθυντών του ESM, της εκπλήρωσης αιρεσιμότητας προληπτικής χρηματοπιστωτικής συνδρομής, περιλαμβανομένης και της διακοπής πρόσβασης στο πιστωτικό όριο σε περίπτωση μη τήρησης συναφών σε κάθε περίπτωση όρων.

Παρατηρούμε, επίσης, ότι τροποποιείται η Συνθήκη σε σχέση με την ενίσχυση του ρόλου του ESM, στο πλαίσιο της παροχής χρηματοπιστωτικής συνδρομής και αναφορικά με τη παρακολούθηση της μακροοικονομικής και χρηματοπιστωτικής κατάστασης στα μέλη του. Παράλληλα, όμως, διασφαλίζονται και οι σχετικές αρμοδιότητες της ευρωπαϊκής επιτροπής και αποσαφηνίζεται η μεταξύ τους σχέση και συνεργασία. Πρόκειται, ακριβώς για τις περιπτώσεις όπου και αυτό αναφέρεται στην αιτιολογική σκέψη 11β, μέσω της οποίας διευκρινίζεται, ότι η παροχή στήριξης σταθερότητας από τον Ευρωπαϊκό Μηχανισμό Σταθερότητας, θα πραγματοποιείται μόνο σε περιπτώσεις όπου το χρέος των κρατών-μελών θεωρείται βιώσιμο και η δυνατότητα αποπληρωμής του έχει επιβεβαιωθεί. Και εδώ εμπλέκονται, όπως ανάλυσαν και οι διάφοροι προλαλήσαντες, η Ευρωπαϊκή Επιτροπή με τον Ευρωπαϊκό Μηχανισμό Σταθερότητας, για την ανάλογη αξιολόγηση.

Θα ήθελα να πω τέλος, ότι οι τροποποιήσεις του άρθρου 40 της Συνθήκης, αναφέρεται στη δυνατότητα μεταβίβασης των ενισχύσεων της ευρωπαϊκής διευκόλυνσης χρηματοπιστωτικής σταθερότητας στον ESM. Η δυνατότητα αυτή υπήρχε βέβαια ήδη και στην αρχική Συνθήκη, έχει όμως προστεθεί η δυνατότητα δημιουργίας πρόσθετης δόσης εγκεκριμένου κεφαλαίου του ESM, μέσω της οποίας θα μπορούσε να γίνει αυτή η μεταβίβαση.

Κύριε Πρόεδρε, όπως αντιλαμβανόμαστε, πρόκειται για μία Συμφωνία, η οποία αφορά, αφενός μεν τη βέλτιστη, πιο επαρκή οργάνωση λειτουργίας του Ευρωπαϊκού Μηχανισμού Σταθερότητας αφετέρου, μέσω των τροποποιήσεων – αλλαγών, οι οποίες εισάγονται, θωρακίζεται σε μεγάλο βαθμό ακόμα περισσότερο το ευρωπαϊκό πιστωτικό σύστημα, αφενός μεν με τους διαθέσιμους πόρους που μπορεί να έχει στην αναγκαία περίπτωση ο ESM αφετέρου δε με την αναγκαία αξιοπιστία, η οποία χρειάζεται, δηλαδή, η δυνατότητα προσφυγής, αν ποτέ χρειαστεί, στην ενίσχυση του ESM για το Ευρωπαϊκό Ταμείο Εξυγίανσης.

Είναι αλήθεια, όπως ένας από τους προλαλήσαντες είπε, ότι δεν είναι πλήρης η αντιστοιχία και ο συσχετισμός του ευρωπαϊκού μηχανισμού εξυγίανσης των τραπεζών, δηλαδή, η σχέση μεταξύ της τραπεζικής ένωσης και η σχέση μεταξύ του ESM, γιατί προφανώς δεν είμαστε ακόμα σε μια ολοκληρωμένη πολιτική ένωση με πλήρη, αν θέλετε, δημοσιονομική λειτουργία και Υπουργείο Οικονομικών. Ωστόσο έχουν γίνει πολύ σημαντικά βήματα την τελευταία δεκαετία και ένα από αυτά είναι και οι μεταρρυθμίσεις που συντελούνται αυτή τη στιγμή στον Ευρωπαϊκό Μηχανισμό Σταθερότητας για να υπάρχει όλο εκείνο το διαθέσιμο πλαίσιο αναφοράς, οι αναγκαίοι πόροι, οι αναγκαίοι μηχανισμοί, ώστε σε μία περίπτωση κρίσης να μπορέσουν όλοι συντονισμένα, αξιόπιστα και αποτελεσματικά να λειτουργήσουν και να διασφαλίσουν την χρηματοπιστωτική ευστάθεια του ευρωπαϊκού τραπεζικού συστήματος.

Γι΄ αυτό καλώ τους βουλευτές να υπερψηφίσουν αυτήν την Κύρωση η οποία, όπως αντιλαμβανόμαστε, αποβλέπει στην ενίσχυση του ευρωπαϊκού χρηματοπιστωτικού συστήματος κάτι που αφορά προφανώς άμεσα και τη χώρα μας, η οποία θέλει να συμβάλει προς αυτήν την κατεύθυνση.

Ευχαριστώ πολύ, κ. Πρόεδρε.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Και εμείς ευχαριστούμε πολύ τον κ . Ζαββό. Ευχαριστούμε πολύ, κ. Υφυπουργέ.

Κυρίες και κύριοι συνάδελφοι, συνοψίζω και πάλι την τοποθέτηση των εκπροσώπων των κομμάτων.

Η Εισηγήτρια της Πλειοψηφίας, η κυρία Ιατρίδη έχει ψηφίσει υπέρ.

Ο Εισηγητής της Μειοψηφίας, ο κ . Κόκκαλης, έχει δηλώσει επιφύλαξη.

Ο Ειδικός Αγορητής του Κινήματος Αλλαγής, ο κ. Κωνσταντόπουλος, έχει δηλώσει επιφύλαξη.

Ο Ειδικός Αγορητής του Κ.Κ.Ε., ο κ. Παπαναστάσης, έχει δηλώσει επιφύλαξη.

Ο Ειδικός Αγορητής της Ελληνικής Λύσης, ο κ. Βιλιάρδος, ψήφισε κατά και

ο Ειδικός Αγορητής του ΜέΡΑ 25, ο κ. Λογιάδης, επίσης, ψήφισε κατά.

Συνεπώς, κυρίες και κύριοι συνάδελφοι, το σχέδιο νόμου του Υπουργείου Οικονομικών «Κύρωση της Συμφωνίας για την τροποποίηση της Συνθήκης για τη θέσπιση του Ευρωπαϊκού Μηχανισμού Σταθερότητας μεταξύ του Βασιλείου του Βελγίου, της Ομοσπονδιακής Δημοκρατίας της Γερμανίας, της Δημοκρατίας της Εσθονίας, της Ιρλανδίας, της Ελληνικής Δημοκρατίας, του Βασιλείου της Ισπανίας, της Γαλλικής Δημοκρατίας, της Ιταλικής Δημοκρατίας, της Κυπριακής Δημοκρατίας, της Δημοκρατίας της Λετονίας, της Δημοκρατίας της Λιθουανίας, του Μεγάλου Δουκάτου του Λουξεμβούργου, της Δημοκρατίας της Μάλτας, του Βασιλείου των Κάτω Χωρών, της Δημοκρατίας της Αυστρίας, της Πορτογαλικής Δημοκρατίας, της Δημοκρατίας της Σλοβενίας, της Σλοβακικής Δημοκρατίας και της Δημοκρατίας της Φινλανδίας», γίνεται δεκτό επί της αρχής, επί των άρθρων και στο σύνολό του κατά πλειοψηφία.

Σας ευχαριστώ πολύ.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Τσαμπίκα (Μίκα) Ιατρίδη, Αθανάσιος Καββαδάς, Σταύρος Καλογιάννης, Ιωάννης Πασχαλίδης, Θεόδωρος (Θόδωρος) Ρουσόπουλος, Ευτυχία Αχτσιόγλου, Ιωάννης Γκιόλας, Βασίλειος Κόκκαλης, Παναγιώτης Κουρουμπλής, Αικατερίνη Παπανάτσιου, Νικόλαος Συρμαλένιος, Γεώργιος Αρβανιτίδης, Δημήτριος Κωνσταντόπουλος, Βασίλειος Βιλιάρδος, Κρίτων – Ηλίας Αρσένης και Γεώργιος Λογιάδης.

Τέλος και περί ώρα 15.15΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

**ΣΤΑΥΡΟΣ ΕΛ. ΚΑΛΟΓΙΑΝΝΗΣ ΤΣΑΜΠΙΚΑ (ΜΙΚΑ) ΙΑΤΡΙΔΗ**